b'\n_START_ARTICLE_\nLenkijos tarptautiniai santykiai\n_START_PARAGRAPH_\nLenkijos Respublika\xc2\xa0\xe2\x80\x93 Centrin\xc4\x97s Europos valstyb\xc4\x97, Europos S\xc4\x85jungos bei NATO nar\xc4\x97. Per kelet\xc4\x85 paskutini\xc5\xb3 met\xc5\xb3 Lenkija padidino savo atsakomybes ir pozicij\xc4\x85 Europos ir Vakar\xc5\xb3 reikaluose, paremdama ir puosel\xc4\x97dama draugi\xc5\xa1kus tarptautinis santykius su Vakar\xc5\xb3 ir daugybe Europos \xc5\xa1ali\xc5\xb3.\n_START_SECTION_\nIntegracija su Vakarais ir Europa\n_START_PARAGRAPH_\nLenkija gal\xc4\x97jo prad\xc4\x97ti savaranki\xc5\xa1k\xc4\x85 u\xc5\xbesienio politik\xc4\x85 d\xc4\x97l daugyb\xc4\x97s pasikeitim\xc5\xb3 pasaulio politikoje (Perestroika, Var\xc5\xa1uvos Pakto \xc5\xbelugimas) ir d\xc4\x97l pasikeitim\xc5\xb3 vidaus politikoje (Apskritasis stalas, bir\xc5\xbeelio rinkimai ir transformacijos prad\xc5\xbeia). Komunist\xc5\xb3 vald\xc5\xbeia Lenkijoje \xc4\x97m\xc4\x97 \xc5\xa1lyti jau apie 1980 m., kai susik\xc5\xabr\xc4\x97 galingas nepriklausom\xc5\xb3 profesini\xc5\xb3 s\xc4\x85jung\xc5\xb3 jud\xc4\x97jimas \xe2\x80\x9eSolidarumas\xe2\x80\x9c Prasid\xc4\x97jus permainoms Soviet\xc5\xb3 S\xc4\x85jungoje, Lenkijoje buvo atkurta demokratija. Demokrati\xc5\xa1kai i\xc5\xa1rinktuoju prezidentu tapo buvusis \xe2\x80\x9eSolidarumo\xe2\x80\x9c lyderis \xe2\x80\x93 Lech Wa\xc5\x82\xc4\x99sa._NEWLINE_Lenkija yra viena i\xc5\xa1 pirm\xc5\xb3j\xc5\xb3 Vidurio ir Ryt\xc5\xb3 Europos \xc5\xa1ali\xc5\xb3, kuri i\xc5\xa1siver\xc5\xbe\xc4\x97 \xc4\xaf priek\xc4\xaf ekonomin\xc4\x97je reintegracijoje su Vakar\xc5\xb3 pasauliu. Lenkija taip pat buvo aktyvi valstyb\xc4\x97, pasisakanti Europos integracijoje._NEWLINE_1996\xc2\xa0m. Lenkija gavo pilnateis\xc4\x99 TEBIPO naryst\xc4\x99 ir pateik\xc4\x97 preliminari\xc4\x85 dokumentacij\xc4\x85 ES narystei. 1997\xc2\xa0m. Lenkija buvo pakviesta \xc4\xaf pirmosios NATO politikos pl\xc4\x97tr\xc4\x85 1997\xc2\xa0m. liep\xc4\x85, NATO vir\xc5\xa1\xc5\xabni\xc5\xb3 susitikime, Madride, Ispanijoje. 1999\xc2\xa0m. kov\xc4\x85 \xc5\xa1alis tapo pilnateise NATO nare.\n_START_SECTION_\nLenkija ir NATO\n_START_PARAGRAPH_\nLenkija aktyviai veikia Aljanso strukt\xc5\xabrose ir yra svarbi NATO nar\xc4\x97. Po \xc4\xafstojimo \xc4\xaf NATO, Lenkija pasijaut\xc4\x97 saugesn\xc4\x97, nes pagrindinis NATO tikslas yra u\xc5\xbetikrinti savo nari\xc5\xb3 laisv\xc4\x99 ir saugum\xc4\x85 politin\xc4\x97mis ir karin\xc4\x97mis priemon\xc4\x97mis, vadovaujantis \xc5\xa0iaur\xc4\x97s Atlanto sutartimi ir Jungtini\xc5\xb3 Taut\xc5\xb3 Chartijos principais.\n_START_SECTION_\nLenkijos kelias \xc4\xaf NATO\n_START_PARAGRAPH_\nNuo 1989 m. Lenkija aktyviai siek\xc4\x97 reintegracijos su Vakar\xc5\xb3 pasauliu. Lenkijos istorija nul\xc4\x97m\xc4\x97 tai, kad Lenkija nor\xc4\x97jo tapti NATO nare. Antrasis pasaulinis karas \xc4\xafrod\xc4\x97, kad Lenkija negali pati sav\xc4\x99s apginti nuo kit\xc5\xb3 \xc5\xa1ali\xc5\xb3 agresijos. Be to, ilgalaikis Taryb\xc5\xb3 S\xc4\x85jungos vie\xc5\xa1patavimas Lenkijoje paveik\xc4\x97 politik\xc5\xb3 po\xc5\xbei\xc5\xabr\xc4\xaf \xc4\xaf tarptautin\xc4\x99 politik\xc4\x85 ir valstyb\xc4\x97s saugum\xc4\x85. Lenkija nor\xc4\x97jo tapti Vakar\xc5\xb3 pasaulio dalimi, nes tai buvo tapatinama su saugumu ir stabilumu. Lenkija \xc4\xafd\xc4\x97jo daug pastang\xc5\xb3 tam, kad b\xc5\xabt\xc5\xb3 priimta \xc4\xaf NATO: suaktyvino diplomatines pastangas ir modernizavo kariuomen\xc4\x99. 1990 m. kovo m\xc4\x97n. Lenkijos u\xc5\xbesienio reikal\xc5\xb3 ministras, Krzysztof Skubiszewski, nuvyko su oficialiu vizitu \xc4\xaf NATO b\xc5\xabstin\xc4\x99 Briuselyje ir nuo to laiko prasid\xc4\x97jo oficial\xc5\xabs kontaktai tarp Lenkijos ir NATO. 1992 m. lapkri\xc4\x8dio m\xc4\x97n. Lenkija suformulavo savo u\xc5\xbesienio politikos tikslus ir karin\xc4\x99 strategija, kuriuose pateik\xc4\x97 savo \xc5\xa1alies saugumo vizij\xc4\x85 ir nurod\xc4\x97, kad NATO naryst\xc4\x97 yra laikoma prioritetu. Toks sprendimas buvo priimtas tik 1992 m. pabaigoje, nes lenk\xc5\xb3 politikai nenor\xc4\x97jo priimti greit\xc5\xb3 sprendim\xc5\xb3 d\xc4\x97l soviet\xc5\xb3 kariuomen\xc4\x97s buvimo Lenkijos teritorijoje, prastos ekonomin\xc4\x97s pad\xc4\x97ties \xc5\xa1alyje ir politinio elito susiskaldymo. Rusijos Federacija buvo nepatenkinta Lenkijos noru tapti NATO nare ir nenor\xc4\x97jo NATO pl\xc4\x97tros \xc4\xaf Vidurio ir Ryt\xc5\xb3 Europ\xc4\x85. Rusijos pus\xc4\x97 argumentavo, kad NATO pl\xc4\x97tra prie\xc5\xa1tarauja \xe2\x80\x9eDu plius keturi\xe2\x80\x9c sutarties nuostatoms. Tokie argumentai susilpnino Lenkijos pozicij\xc4\x85 derybose d\xc4\x97l NATO naryst\xc4\x97s. Ta\xc4\x8diau JAV ir kitoms NATO \xc5\xa1alims r\xc5\xabp\xc4\x97jo Vidurio ir Ryt\xc5\xb3 Europos saugumas ir stabilumas ir tai nul\xc4\x97m\xc4\x97, kad 1997 m. buvo priimtas galutinis sprendimas d\xc4\x97l NATO pl\xc4\x97tros \xc4\xaf Rytus. 1994 m. buvo prad\xc4\x97ta programa Partneryst\xc4\x97 taikos labui, kurioje dalyvavo visos \xc5\xa1alys, kurias domino bendradarbiavimas su NATO, tarp kuri\xc5\xb3 buvo ir Lenkija. NATO svarbu buvo u\xc5\xbetikrinti stabilum\xc4\x85 Vidurio ir Ryt\xc5\xb3 Europoje ir tod\xc4\x97l prad\xc4\x97tas buvo bendradarbiavimas su atskiromis \xc5\xa1alimis, kurios nepriklaus\xc4\x97 NATO. Partneryst\xc4\x97 taikos labui dav\xc4\x97 galimyb\xc4\x99 rengti bendras karines pratybas, dalyvauti humanitarin\xc4\x97se ir taikos palaikymo operacijose bei suteik\xc4\x97 galimyb\xc4\x99 konsultuotis su NATO partneriais jei i\xc5\xa1kilt\xc5\xb3 problem\xc5\xb3 gresian\xc4\x8di\xc5\xb3 \xc5\xa1alies saugumui. Programa Partneryst\xc4\x97 taikos labui ne\xc5\xbead\xc4\x97jo \xc5\xa1alims naryst\xc4\x97s NATO strukt\xc5\xabrose, ta\xc4\x8diau dav\xc4\x97 Lenkijai vilt\xc4\xaf, kad jau greitai gal\xc4\x97s tapti NATO nare. 1989-1994 metais buvo paruo\xc5\xa1ti pamatai Lenkijos narystei NATO bei buvo padidintas NATO susidom\xc4\x97jimas Lenkijos saugumu. Ta\xc4\x8diau Lenkija vis dar nerimavo d\xc4\x97l savo naryst\xc4\x97s NATO, nes programoje Partneryst\xc4\x97 taikos labui nebuvo pamin\xc4\x97ta konkreti \xc4\xafstojimo \xc4\xaf NATO data. Be to, Rusija vis dar rei\xc5\xa1k\xc4\x97 savo nepasitenkinim\xc4\x85, kuris pasunkino Lenkijos pad\xc4\x97t\xc4\xaf. 1996 m. gegu\xc5\xbe\xc4\x97s m\xc4\x97n. NATO patikino Rusij\xc4\x85, kad esamomis aplinkyb\xc4\x97mis \xe2\x80\x9eneketina, neplanuoja ir nemato pagrindo dislokuoti branduolinius ginklus nauj\xc5\xb3 nari\xc5\xb3 teritorijoje\xe2\x80\x9c. Toks NATO parei\xc5\xa1kimas suma\xc5\xbeino Rusijos nerim\xc4\x85, kur\xc4\xaf suk\xc4\x97l\xc4\x97 NATO pl\xc4\x97tros planai. 1996 m. baland\xc5\xbeio m\xc4\x97n. Lenkija \xc4\xafteik\xc4\x97 NATO Individual\xc5\xb3 Diskusijos Dokument\xc4\x85 ir jau gegu\xc5\xbe\xc4\x97s men\xc4\x97s\xc4\xaf prasid\xc4\x97jo dvi\xc5\xa1al\xc4\x97s konsultacijos d\xc4\x97l NATO pl\xc4\x97tros. Tarp Lenkijos ir NATO vyko intensyvus dialogas, kurio metu Lenkija geriau suprato kaip veikia Aljansas, o Aljansas geriau susipa\xc5\xbeino su Lenkijos politine situacija bei susipa\xc5\xbeino su jos i\xc5\xa1sivystymo lygiu. 1997 m. liepos m\xc4\x97nes\xc4\xaf Madrido vir\xc5\xa1\xc5\xabni\xc5\xb3 susitikime \xc4\x8cekijos Respublika, Lenkija ir Vengrija buvo pakviestos prad\xc4\x97ti derybas d\xc4\x97l stojimo \xc4\xaf NATO. Ruden\xc4\xaf prasid\xc4\x97jo derybos tarp Lenkijos ir NATO, o jau gruod\xc5\xbeio m\xc4\x97nes\xc4\xaf buvo pasira\xc5\xa1ytas Stojimo protokolas. 1999 m. kovo m\xc4\x97n. Lenkija, kartu su \xc4\x8cekijos Respublika ir Vengrija, tapo NATO nar\xc4\x97mis. Lenkijos u\xc5\xbesienio reikal\xc5\xb3 ministras Bronis\xc5\x82aw Geremek savo kalboje pasak\xc4\x97 \xe2\x80\x9eLenkija am\xc5\xbeinai gr\xc4\xaf\xc5\xbeo ten, kur ji visada tur\xc4\x97jo b\xc5\xabti, \xc4\xaf laisv\xc4\x85 pasaul\xc4\xaf\xe2\x80\x9c.\n_START_SECTION_\nLenkijos naryst\xc4\x97 NATO Aljanse\n_START_PARAGRAPH_\nLenkijos politik\xc4\x85 NATO strukt\xc5\xabrose galima apib\xc5\xabdinti kaip atvir\xc5\xb3 dur\xc5\xb3 politik\xc4\x85, nes Lenkija aktyviai propagavo NATO pl\xc4\x97tr\xc4\x85 \xc4\xaf Baltijos \xc5\xa1alis ir Slovakij\xc4\x85, o \xc5\xa1iandien Lenkija remia kuo glaudesn\xc4\xaf bendradarbiavim\xc4\x85 tarp NATO, Gruzijos ir Ukrainos. Tokia politika nul\xc4\x97m\xc4\x97 Lenkijos-Rusijos santyki\xc5\xb3 pablog\xc4\x97jim\xc4\x85. Ta\xc4\x8diau Lenkija vis dar lieka viena i\xc5\xa1 pagrindini\xc5\xb3 JAV s\xc4\x85jungininki\xc5\xb3 Vidurio ir Ryt\xc5\xb3 Europoje.\n_START_SECTION_\nLenkija ir ESBO\n_START_PARAGRAPH_\nLenkija buvo tarp Europos saugumo ir bendradarbiavimo organizacijos (ESBO) steig\xc4\x97j\xc5\xb3 bei anks\xc4\x8diau dalyvavo Europos Saugumo ir Bendradarbiavimo Konferencijoje (ESBK). Lenkija visada aktyviai dalyvavo ESBO. Prie\xc5\xa1 \xc4\xafstojant \xc4\xaf NATO, ESBO buvo Lenkijai svarbiu Europos saugumo garantu. Lenkija turi savo interesus ESBO \xe2\x80\x93 buvusios Soviet\xc5\xb3 S\xc4\x85jungos regiono stabilizavimas, demokratijos pl\xc4\x97tra, saugumo ir stabilumo Vidurio Europoje u\xc5\xbetikrinimas._NEWLINE_Lenkija aktyviai dalyvauja ESBO iniciatyvose, siekian\xc4\x8diose pl\xc4\x97sti demokratij\xc4\x85 bei pagarb\xc4\x85 \xc5\xbemogaus teis\xc4\x97ms ir laisv\xc4\x97ms. Var\xc5\xa1uvoje veikia Demokratini\xc5\xb3 institucij\xc5\xb3 ir \xc5\xbemogaus teisi\xc5\xb3 biuras, kuris yra atsakingas u\xc5\xbe paramos teikim\xc4\x85 ESBO nar\xc4\x97ms bei j\xc5\xb3 veiklos koordinavim\xc4\x85 \xc5\xbemogaus teisi\xc5\xb3, demokratijos ir \xc4\xafstatym\xc5\xb3 vir\xc5\xa1enyb\xc4\x97s srityje._NEWLINE_1998 m. Lenkija pirmininkavo ESBO. Lenkijos ind\xc4\x97lis \xc4\xaf ESBO biud\xc5\xbeet\xc4\x85 yra apie 1,4% viso ESBO biud\xc5\xbeeto.\n_START_SECTION_\nSantyki\xc5\xb3 palaikymas su Europos \xc5\xa1alimis\n_START_PARAGRAPH_\nTaryb\xc5\xb3 Sajungos \xc5\xbelugimas paskatino septyni\xc5\xb3 nauj\xc5\xb3 nepriklausom\xc5\xb3 valstybi\xc5\xb3 susik\xc5\xabrim\xc4\x85 Lenkijos kaimynyst\xc4\x97je (Lietuva, Latvija, Estija, Baltarusija, Ukraina ir Rusija), i\xc5\xa1 kuri\xc5\xb3 Lietuva, Baltarusija, Ukraina ir Rusija (Kaliningrado sritis) turi sien\xc4\x85 su Lenkija. Lenkija aktyviai siekia ger\xc5\xb3 santyki\xc5\xb3 su visomis kaimynin\xc4\x97mis \xc5\xa1alimis, pasira\xc5\xa1ydama draugyst\xc4\x97s sutartis, pakei\xc4\x8dian\xc4\x8dias pa\xc5\xbeeistas grandis po Var\xc5\xa1uvos sutarties organizacijos \xc5\xbelugimo. Lenkai palaiko ypatingus santykius su Lietuva, ypa\xc4\x8d Ukraina, j\xc5\xb3 \xc4\xaftvirtinimui Vakaruose._NEWLINE_D\xc4\x97l tragi\xc5\xa1kos istorin\xc4\x97s patirties su pasikartojan\xc4\x8diais i\xc5\xa1daviki\xc5\xa1kais s\xc4\x85jungininkais, lenk\xc5\xb3 politika ie\xc5\xa1ko artimo bendradarbiavimo su stipriu partneriu, vieno tinkamo suteikti stipri\xc4\x85 karin\xc4\x99 param\xc4\x85 kritin\xc4\x97je situacijoje. Tai sukuria prielaidas tvirtiems Lenkijos santykiams su JAV ir j\xc5\xb3 jautrumu santykiams su jos partnere Europos S\xc4\x85jungoje, Vokietija. Tuo pat metu, vienoda santyki\xc5\xb3 na\xc5\xa1ta Rusijai atsiliepia labai \xc4\xaftemptuose diplomatiniuose santykiuose, kurie prad\xc4\x97jo nuolat blog\xc4\x97ti \xc4\xaf vald\xc5\xbei\xc4\x85 at\xc4\x97jus Vladimirui Putinui. Tai svarbus faktorius, d\xc4\x97l kurio Lenkija skiria daug d\xc4\x97mesio politinei emancipacijai rytin\xc4\x97se kaimyn\xc4\x97se: Lietuvoje, Baltarusijoje ir Ukrainoje.'